Vrystaat, KZN en WP gunstelinge na eerste dag om trofee te lig :: School of Rugby
Vrystaat, KZN en WP gunstelinge na eerste dag om trofee te lig
Published on Friday, 29 September 2017 15:44 | Written by Hannes Nienaber | |
Die verdedigende kampioen van Saru se interprovinsiale o.17-sewestoernooi, Vrystaat, sal more teen die Goue Leeus in die kwarteindronde van die toernooi te staan kom. Die Vrystaters het 103 punte in sy drie wedstryde aangeteken en slegs 26 afgestaan.
Die Goue Leeus het in sy groepwedstryd teen KwaZulu-Natal met 19-27 vasgeval. Die Piesangboere het die meeste spelers van al die spanne in sy geledere wat vroeer vanjaar ook op die Coca-Cola Cravenweek in Johannesburg in aksie was.
Die Griffons het na 'n nederlaag van 21-26 teen die Luiperds in sy eerste wedstryd genoegsaam herstel om die Boland met 35-14 in sy laaste groepwedstryd te klop en sodoende 'n plek in die kwarteindronde te bespreek. Dit was veral die spel van Kobus Hattingh wat deurslaggewend vir die Griffons was. Hy het die eerste dag met 34 punte as die voorste puntemaker afgesluit.
Die Perses sal teen die vroee gunsteling na die eerste dag se spel, die Westelike Provinsie in die kwarteindstryd sake uitspook. Die Streeptruie het die Blou Bulle met 33-19 afgestof om bo-aan Groep B te eindig. Die Blou Bulle sal in die kwarteindronde teen Boland te staan kom.
Die Streeptruie se Tiaan Pretorius, Ruben Labuschagne en Eugene Snyders het almal goeie eerste dae in die Diamantstad beleef. Die Bolanders met Lionel April en Christie Grobbelaar aan die spits het gevaarlik gelyk voor die nederlaag teen die Griffons.
Ethinique Adams (Boland) en Marno April (Griffons) het elk vyf keer op die eerste dag die doellyn vir hul spanne oorgesteek. Zimbabwe het hom kort voor die toernooi weens finansiele komplikasies aan die toernooi onttrek.